b'\n_START_ARTICLE_\nFSV Zwickau\n_START_SECTION_\nHistoria\n_START_PARAGRAPH_\nSeuran historia alkaa vuodesta 1912, jolloin Planitzissa perustettiin Planitzer Sportclub. Vuonna 1945 t\xc3\xa4m\xc3\xa4 seura lopetti toimintansa, mutta SG Planitz jatkoi seuran toimintaa. Nelj\xc3\xa4 vuotta my\xc3\xb6hemmin seura siirrettiin Zwickauhun, jossa se tunnettiin nimell\xc3\xa4 ZSG Horch Zwickau. _NEWLINE_ Kaudella 1949\xe2\x80\x931950 seura osallistui ensimm\xc3\xa4ist\xc3\xa4 kertaa j\xc3\xa4rjestettyyn DDR-Oberligaan. Zwickaun ensimm\xc3\xa4inen kausi sujui hyvin, ja se oli ennen viimeist\xc3\xa4 kierrosta sarjan toisena SG Dresden-Friedrichstadtin takana. Viimeisess\xc3\xa4 ottelussa joukkueet kohtasivat kesken\xc3\xa4\xc3\xa4n ja Zwickau onnistui voittamaan t\xc3\xa4m\xc3\xa4n ottelun. T\xc3\xa4ll\xc3\xb6in seura voitti ensimm\xc3\xa4isen It\xc3\xa4-Saksan mestaruutensa. Vuonna 1950 seuran nimeksi vaihdettiin BSG Motor Zwickau. T\xc3\xa4m\xc3\xa4 nimi s\xc3\xa4ilyi aina vuoteen 1968 saakka, jolloin seurafuusion my\xc3\xb6t\xc3\xa4 uudeksi nimeksi vaihtui BSG Sachsenring Zwickau. Seura tippui kauden 1982\xe2\x80\x931983 p\xc3\xa4\xc3\xa4tteeksi DDR-Ligaan oltuaan 33 vuotta p\xc3\xa4\xc3\xa4sarjassa. T\xc3\xa4m\xc3\xa4n j\xc3\xa4lkeen seura onnistui nousemaan viel\xc3\xa4 takaisin p\xc3\xa4\xc3\xa4sarjaan kahden kauden j\xc3\xa4lkeen, mutta ainoastaan v\xc3\xa4liaikaisesti. Saksojen yhdistytty\xc3\xa4 Zwickau joutui kolmannelle sarjatasolle Oberliga Nordostiin. Kaudeksi 1994\xe2\x80\x931995 seura nousi 2. Bundesliigaan ja onnistui s\xc3\xa4ilytt\xc3\xa4m\xc3\xa4\xc3\xa4n sarjapaikkansa ensimm\xc3\xa4isen kauden j\xc3\xa4lkeen. Nelj\xc3\xa4n pelikauden j\xc3\xa4lkeen seura joutui kuitenkin putoamaan takaisin kolmannelle sarjatasolle. Seuraavat kaudet Zwickau putosi sarjoista toiseen ja oli pahimmillaan viidennell\xc3\xa4 sarjatasolla Landesliga Sachsenissa. Seura onnistui nousemaan heti yhden kauden j\xc3\xa4lkeen ja on pelannut siit\xc3\xa4 l\xc3\xa4htien Oberliga Nordostissa.'